Komisijos sprendimas
1993 m. birželio 2 d.
suteikiantis teisę valstybėms narėms nukrypti nuo kai kurių Tarybos direktyvos 77/93/EEB nuostatų, susijusių su termiškai apdorota spygliuočių mediena, kilusia iš Kanados, ir nustatantis rodiklių, taikytinų termiškai apdorotai medienai, sistemą
(93/365/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1976 m. gruodžio 21 d. Tarybos direktyvą 77/93/EEB dėl priemonių, apsaugančių augalus ir augalinius produktus nuo kenksmingų organizmų įvežimo ir paplitimo po Bendriją [1]su paskutiniais pakeitimais, padarytais Direktyva 93/19/EEB [2], ypač į jos 14 straipsnio 3 dalies trečią pastraipą,
atsižvelgdama į valstybių narių pateiktus prašymus,
kadangi pagal Direktyvos 77/93/EEB nuostatas dėl kenksmingų mikroorganizmų patekimo rizikos visa, išskyrus Thuja L., spygliuočių mediena bei jos:
- skiedros, dalelės, atliekos ar nuolaužos, sumaišytos arba ne su kitomis medienos rūšimis,
- pakavimo dėžės, rėmai ar cilindrai,
- padėklai, dėžių padėklai ar kitos krovimui skirtos lentos,
- paklotai po kroviniu, tarpikliai ir atramos,
taip pat ir supjauta mediena kilusi iš Kanados, Kinijos, Japonijos, Korėjos, Taivanio ir Jungtinių Amerikos Valstijų negali būti įvežta į Bendriją, jei nepraėjo tinkamo terminio apdorojimo, kurio metu medžio šerdies temperatūra pasiekia bent 56 °C ir išlaikoma tokia 30 min., nebent ji turi sertifikatus, numatytus minėtos direktyvos 7 ir 8 straipsniuose;
kadangi iš Kanados kilusi spygliuočių mediena šiuo metu patenka į Bendriją ir kadangi šiuo atveju Kanadoje fitosanitariniai pažymėjimai paprastai neišduodami; kadangi reikia nustatyti sistemą rodiklių, kurie turėtų būti taikomi medienai ir patvirtintų, kad mediena buvo apdorota reikalaujamu terminiu būdu, t. y. buvo pasiekta ir 30 min. išlaikyta bent 56 °C medžio šerdies temperatūra;
kadangi, Komisija remdamasi Kanados pateikta informacija, nustatė, kad Kanada parengė, oficialiai patvirtino ir kontroliuoja terminio apdorojimo patikrinimo programą, siekiančią užtikrinti, kad medienos terminis apdorojimas būtų atliekamas atestuotose terminėse kamerose, kur pasiekiama ir 30 min. išlaikoma bent 56 °C medžio šerdies temperatūra, kurioje žūsta minėti kenksmingi organizmai (Bursaphelenchus xylophilus ir jo platintojai); kadangi minėtų kenksmingų organizmų išplitimo rizika sumažėja, jei mediena turi apdorojimo terminėse kamerose sertifikatą, išduotą pagal minėtą programą;
kadangi Komisija užtikrins, kad Kanada sudarytų galimybes gauti visą techninę informaciją, reikalingą įvertinti terminio apdorojimo patikrinimo programos funkcionavimą;
kadangi šis sprendimas turėtų būti persvarstytas vėliausiai iki 1995 m. balandžio 1 d.;
kadangi šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Esant šio straipsnio 2 dalyje nurodytoms sąlygoms Valstybėms narėms suteikiama teisė nesilaikyti Direktyvos 77/93/EEB 7 straipsnio 2 dalies ir 12 straipsnio 1 dalies b punkto nuostatų, susijusių su spygliuočių mediena, kilusia iš Kanados, jei ji tinkamai termiškai apdorota.
2. Turi būti laikomasi šių sąlygų:
a) mediena supjaunama lentpjūvėse arba apdorojama tinkamose vietose, patvirtintose ir sertifikuotose Agriculture Canada, kaip dalyvaujančiose terminio apdorojimo patikrinimo programoje;
b) mediena apdorojama terminėse kamerose taip, kad medžio šerdis pasiektų bent 56 °C temperatūrą ir ją išlaikytų 30 min. Šias kameras išbando, įvertina ir atestuoja nepriklausoma testavimo organizacija, kurią šiam tikslui patvirtina Agriculture Canada. Kiekvienos medienos partijos minėto apdorojimo laikas ir temperatūra turi būti registruojami ir kataloguodami;
c) b punkte minimas įvertinimas atliekamas pagal metodologiją, kuria remiantis laikas, reikalingas medžio šerdžiai pasiekti bent 56 °C temperatūrą ir ją išlaikyti 30 min., nurodomas esant blogiausioms sąlygoms; taigi kiekvienai terminio apdorojimo kamerai turi būti nustatomas apdorojimo grafikas;
d) terminio apdorojimo kameros, minimos b punkte, turi turėti kalibruotą įrangą, registruojančią terminio apdorojimo metu pasiektą temperatūrą; šią įrangą taip pat įvertina b punkte minima testuojanti organizacija;
e) įvykdžius b punkte numatytas sąlygas, kiekvieno medienos ryšulio dešiniajame viršutiniame kampe pritvirtinamas standartinis žymeklis. Tą atlieka arba prižiūri a punkte minimos lentpjūvės pareigūnas;
f) kvalifikuotos oficialios gradavimo agentūros, turinčios tam teisę pagal Agriculture Canada patvirtintą ir kontroliuojamą programą, turi sukurti patikrinimo sistemą, užtikrinančią, kad būtų laikomasi a ir e punktuose numatytų sąlygų;
g) patikrinimo sistema įgalina Agriculture Canada inspektorius kontroliuoti atestuotas lentpjūves, minimas a punkte, ir kartais atlikti patikrinimus prieš išsiunčiant medieną;
h) mediena turi turėti "Apdorojimo terminėse kamerose sertifikatą". Šis sertifikatas yra standartinis a punkte minimos programos sertifikatas, kurio pavyzdys pateikiamas šios direktyvos priede. Lentpjūvės vardu sertifikatą išduoda lentpjūvės, kuriai suteikta teisė dalyvauti minėtoje programoje, patvirtintoje Agriculture Canada, įgaliotasis atstovas.
2 straipsnis
Nepažeisdamos Direktyvos 77/93/EEB 14 straipsnio 5 dalyje išdėstytų nuostatų, valstybės narės praneša Komisijai ir kitoms valstybėms narėms apie visus atvejus, kai medienos siuntos, įvežtos remiantis šiuo sprendimu, neatitinka 1 straipsnio 2 dalies e ir h punktuose išdėstytų sąlygų.
3 straipsnis
Pagal 1 straipsnį suteiktas įgaliojimas taikomas nuo 1993 m. birželio 1 d. Šis įgaliojimas panaikinamas, jei bus nustatyta, kad sąlygų, išdėstytų 1 straipsnio 2 dalyje, nepakanka apsisaugoti nuo kenksmingų organizmų patekimo, arba kad šių sąlygų nebuvo laikomasi. Šis įgaliojimas turi būti peržiūrėtas vėliausiai iki 1995 m. balandžio 1 d.
4 straipsnis
Šis sprendimas skirtas valstybėms narėms.
Priimta Briuselyje, 1993 m. birželio 2 d.